钦定古今图书集成/明伦汇编/人事典/第007卷 > 《图书编》 > 《天地人物气候相应》
## 钦定古今图书集成/明伦汇编/人事典/第007卷 > 《图书编》 > 《天地人物气候相应》

“经十二，络十五，凡二十七，气血相贯，无有休息。故一
岁阴阳升降，会于立春；一日阴阳晓昏，会于寅时。荣
卫循环，上应天之度数，下应地之分野。”天有宿度，地
有经水，人有经脉。宿谓二十八宿，度谓天之三百六
十五度也。经水者，谓海水、清水、渭水、湖水、沔水、江水、
淮、漯水、河水、漳水、济水也。以其内外经脉，故名之曰
“经水”焉。经脉者，谓手足三阴三阳之脉，所以然者，以
内外参合，人气应之，故言及也。内足阳明，外合海水；
内足大肠，外合清水；内足少阴，外合汝水；内手阳明，
外合江水；内手太阳，外合淮水；内手少阳，外合漯水；
内手太阴，外合河水；内手心主，外合漳水；内手少阴，
外合济水。内外输应，气卫于外，以充“皮肤，血荣于中
以营经络，周一体而无间，应漏水百刻而不违，一日
一夜，一万三千五百息，乃平人之常也。察于阴阳决
死生，虽经络流注，如环之无端，岂能逃于脉之三部
耶？至于草木昆虫，尽皆得气之先，所以虽干枯陈朽，
亦可以调脏腑而治疾病，其气同也。”观人身气血，与
天地气候相应如此，则人与天地万物本同一体，不
信然哉？